Fi 13-il sena kien hemm qabża kbira ta’ aktar minn 2,000 ruħ li minħabba l-biża ta’ mard li jittieħed bl-attività sesswali marru għall-eżami fil-GU Clinic tal-isptar Mater Dei. Il-kap tal-klinika Dr Philip Carabot qal lil tvm.com.mt li x-xejriet li josserva fil-klinika juru l-bzonn ta’ impenn u revizzjoni tal-edukazzjoni sesswali. Is-sena li għaddiet ftit aktar minn 3,000 pażjent żaru l-GU clinic fl-isptar Mater Dei li tispecjalizza fuq is-saħħa sesswali. Il-kap tal-GU clinic, Dr Philip Carabot qal li l-pażjenti qed jiżdiedu minn sena għal oħra. Konsegwenza t’hekk, l-istennija għal viżti fil-GU Clinic li jaħdem b’tabib wieħed u ż-żewġ infermiera qed dejjem titwal. Dr Carabot stqarr li jinkwieta għall-fatt li 17 fil-mija biss tal-pazjenti fil-klinika intbagħtu mit-tobba oħra. L-iżgħar pażjent kellu 12-il sena, waqt li l-ikbar kellu ftit inqas minn 80 sena. Il-Kap tal-GU clinic qal li aktar min-nofs il-pażjenti għandhom bejn l-20 u t-30 sena. Dr Carabot saħaq li hu konvint li hemm bżonn aktar edukazzjoni sesswali. Qal li fi 15-il sena, baqgħet l-istess ir-rata ta’ 70 fil-mija tal-persuni li stqarrew li ma jużawx kontraċettivi u attitudni laxka ukoll dwar l-attività sesswali. Dr Carabot, qal li konferma ta’ dan hu l-istħarriġ nazzjonali dwar is-saħħa sesswali li ġie ppubblikat fil-bidu ta’ din is-sena. Qal li dan ikkonferma dak li ilu jgħid u josserva fil-GU Clinic. Saħaq għalhekk li jrid isir sforz akbar u anki tiġi riveduta l-edukazzjoni sesswali.